Palkoissa lievä nousu

**Agrologien Liiton palkkakyselyn mukaan aritmeettinen keskipalkka vuoden 2013 kyselyyn verrattuna nousi 62 euroa. Elokuussa 2014 agrologien keskipalkka oli 3357 euroa. Perinteiseen tapaan alakohtaiset erot ovat suuret.**

Vaihtelua keskipalkkaan tulee vastaajajoukon vaihtumisen vuoksi. Palkkatyössä olevat vastaajajoukot tänä ja viime vuotena ovat yllättävän samanlaiset. Nyt vastanneista 86 % oli palkkatyössä, viime vuonna 82 %. Yleisimmät syyt palkkatyöstä poissaoloon olivat vanhempain- tai hoitovapaa 19 %, työttömyys 18 %, maatalousyrittäjäksi tai eläkkeelle siirtyminen 14 %, muu syy 15 % ja opiskelu 12 %. Työttömyys on lisääntynyt, sillä viime vuonna palkkatyöstä poissaolon syynä työttömyys oli 11 %. Myös työttömyysjaksojen pituus näyttää vuodessa lisääntyneen merkittävästi.

Sivutoimisten yrittäjien osuus on noin kolmannes, kuten vuosi sitten. Toistaiseksi voimassaolevien työsuhteiden osuus, 90 %, oli kolme prosenttiyksikköä viime vuotta parempi. Vastaajien asema organisaatiossa oli muuttunut hieman. Keskijohtoon kuului 24 % (v. 2013 22 %) vastaajista ja toimihenkilöasemaan 71 % (73 %).

Tutkimustuloksen sisältävä vastaajajoukko on hieman viime vuotta miehisempi. Opistoagrologien suhteellinen osuus on hivenen kasvanut. Amk- agrologien osuus on laskenut ja vastaavasti ylemmän korkeakoulututkinnon suorittaneiden osuus kasvanut lähes samalla määrällä. Siirtymä lienee pääosin sattuman tulosta, mutta agrologi (YAMK)-tutkinnon suorittaneiden määrän kasvullakin lienee vaikutusta.

Suurin vastaajajoukko oli tänäkin vuotena ProAgria-keskuksissa työskentelevät, jonka vastaajamäärä oli lähes sama kuin viime vuonna. Sen suhteellinen osuus kuitenkin pieneni kaksi prosenttiyksikköä. Toiseksi suurin suhteellinen osuus oli maatalouden ulkopuolisella alalla, joka tuplasi viime vuoden kuuden prosentin osuutensa 12 prosenttiin. Kuntien maaseutuelinkeinoviranomaiset vastasivat selvästi viime vuotta laiskemmin. Vakuutus- ja eläkelaitosten vastausmäärä oli puolet pienempi alalla tehtyjen saneerausten ja yrittäjäksi siirtymisten vuoksi. 4H:sta tuli vain neljä vastausta. Tämän vuoksi nämä vastaajat on siirretty ryhmään muu maatalousjärjestö.

Tuloksia tarkasteltaessa kannattaa seurata ”suuria lukuja” eli ryhmiä, joissa vastaajamäärät ovat suurempia. Laatikossa on vertailua tämän ja viime vuoden päätulosten ja vastaajajoukkojen välillä.

Laatikkoon:

Vastaajia 1100 (v. 2013 1054), joista päätoimisesti työssä 947 (v. 2013 868)

aritmeettinen keskipalkka 3357 (3295) euroa

mediaanipalkka 3056 (3000) euroa

provisiota 49 (46) vastaajalla, ka. 879 (1013) euroa, mediaani 400 (500) euroa

Palkkatyössä olevista vastaajista

naisia 44,0 % (47,5 %)

opistoagrologeja 58,1 % (57,8 %),

amk-agrologeja 33,0 % (34,7 %),

ylemmän korkeakoulututkinnon suorittaneita 8,9 % (7,5 %)

90 % (87 %) vastaajista toistaiseksi voimassaolevassa työsuhteessa

33 % (33 %) vastaajista sivutoimisia yrittäjiä

Alojen sisällä isoja palkkojen heilahduksia

|  |  |  |  |  |  |
| --- | --- | --- | --- | --- | --- |
| **Neuvonta ja järjestöt** |  | 2014 |  | 2013 |  |
| ProAgria-keskus | N | KA | N | KA |  |
| Naiset | 77 | 2572 | 77 | 2578 | -0,2 |
| Miehet | 78 | 2917 | 80 | 2908 | 0,3 |
| Yhteensä | 155 | 2746 | 157 | 2747 | 0,0 |
|  |  |  |  |  |  |
| Faba | N | KA | N | KA |  |
| Naiset | 17 | 2330 | 15 | 2335 | -0,2 |
| Miehet | 4 |  | 5 | 2673 |  |
| Yhteensä | 21 | 2424 | 20 | 2420 | 0,2 |
|  |  |  |  |  |  |
| Muu maatalousjärjestö | N | KA | N | KA |  |
| Naiset | 13 | 2825 | 11 | 2564 | 10,2 |
| Miehet | 12 | 4203 | 11 | 3703 | 13,5 |
| Yhteensä | 25 | 3500 | 22 | 3134 | 11,7 |

Pääryhmään neuvonta ja järjestöt kuuluva ryhmä muu maatalousjärjestö näyttäisi saaneen hyvät korotukset huolimatta siitä, että neljä 4H-neuvonnan vastaajaa on siirretty ryhmään muu maatalousjärjestö. Tämän ryhmän ansiosta neuvonta ja järjestöt-pääryhmän palkkojen nousu on 1,8 %, vaikka Fabassa ja ProAgria-keskuksissa palkat ovat junnanneet paikallaan. 20 euron yleiskorotuksen vaikutuskaan ei jälkimmäisten palkoissa näy epäidenttisten vastaajajoukkojen vuoksi.

|  |  |  |  |  |  |
| --- | --- | --- | --- | --- | --- |
| **Kunta**  |  | 2014 |  | 2013 |  |
| Maaseutuelinkeinoviranomainen | N | KA | N | KA |  |
| Naiset | 35 | 2908 | 66 | 2806 | 3,6 |
| Miehet | 54 | 3221 | 56 | 3206 | 0,5 |
| Yhteensä | 89 | 3099 | 122 | 2991 | 3,6 |
|  |  |  |  |  |  |
| Lomatoimi | N | KA | N | KA |  |
| Naiset | 13 | 2868 | 11 | 2863 | 0,2 |
| Miehet | 7 | 2353 | 4 |  |  |
| Yhteensä | 20 | 2687 | 15 | 2809 | -4,3 |
|  |  |  |  |  |  |
| Muu kunnan toimi | N | KA | N | KA |  |
| Naiset | 19 | 2695 | 7 | 2738 | -1,6 |
| Miehet | 15 | 3505 | 17 | 3629 | -3,4 |
| Yhteensä | 34 | 3049 | 24 | 3369 | -9,5 |

Kuntien vastaajissa huomio kiinnittyy siihen, että maaseutuelinkeinoviranomaisina toimivat naiset ovat vastanneet lähes puolta heikommin kuin viime vuonna. Heidän palkkakehitys 3,6 % on moninkertainen saman ryhmän miesten keskipalkan nousuun verrattuna. Vastaavasti ryhmässä muu kunnan toimi vastausten määrä on yli tuplaantunut. Sen ryhmän ja lomatoimen palkat ovat menneet melkoista takapakkia. Koko kunnan ryhmässä palkat näyttäisivät nousseen 0,5 %.

|  |  |  |  |  |  |
| --- | --- | --- | --- | --- | --- |
| **Valtio**  |  | 2014 |  | 2013 |  |
| Valtio, ELY-keskus maaseutuosasto | N | KA | N | KA |  |
| Naiset | 38 | 3068 | 34 | 2968 | 3,4 |
| Miehet | 45 | 3445 | 40 | 3485 | -1,1 |
| Yhteensä | 83 | 3273 | 74 | 3251 | 0,7 |
|  |  |  |  |  |  |
| Maataloustutkimus | N | KA | N | KA |  |
| Naiset | 12 | 3183 | 12 | 2823 | 12,8 |
| Miehet | 10 | 3022 | 9 | 2567 | 17,7 |
| Yhteensä | 22 | 3144 | 21 | 2721 | 15,5 |
|  |  |  |  |  |  |
| Muu valtion toimi | N | KA | N | KA |  |
| Naiset | 25 | 3134 | 12 | 3223 | -2,8 |
| Miehet | 21 | 3486 | 9 | 3821 | -8,8 |
| Yhteensä | 46 | 3295 | 21 | 3479 | -5,3 |

Valtion ryhmässä maataloustutkimus pienenä ryhmänä näyttää hyvää palkkakehitystä. Ely-keskuksissa on edetty 0,7 % korotusvauhtia, mutta ryhmässä muu valtion toimi palkkakehitys on tutkimuksen tulosten mukaan ollut yli viiden prosentin laskussa. Maataloustutkimuksen huimien lukujen ansiosta kaikkien valtion työntekijöiden palkat ovat nousseet 2,0 %.

|  |  |  |  |  |  |
| --- | --- | --- | --- | --- | --- |
| **Maatalouskauppa ja -teollisuus** |  | 2014 |  | 2013 |  |
| Maatalouskauppa | N | KA | N | KA |  |
| Naiset | 19 | 2669 | 19 | 2456 | 8,7 |
| Miehet | 64 | 3518 | 49 | 3451 | 1,9 |
| Yhteensä | 83 | 3323 | 68 | 3168 | 4,9 |
|  |  |  |  |  |  |
| Maatalouteen liittyvä teollisuus | N | KA | N | KA |  |
| Naiset | 14 | 3375 | 15 | 3486 | -3,2 |
| Miehet | 48 | 4515 | 51 | 4390 | 2,8 |
| Yhteensä | 62 | 4253 | 66 | 4178 | 1,8 |
|  |  |  |  |  |  |
| Maatalouteen liittyvä liikelaitos | N | KA | N | KA |  |
| Naiset | 11 | 2910 | 11 | 2564 | 13,5 |
| Miehet | 12 | 4110 | 11 | 3703 | 11,0 |
| Yhteensä | 23 | 3536 | 22 | 3134 | 12,8 |

Ryhmässä maatalouskauppa ja –teollisuus pienin ryhmä maatalouteen liittyvä liikelaitos antaa yli kymmenen prosentin nousuluvun. Maatalouskaupassakin ollaan lähellä viittä prosenttia, mutta maatalouteen liittyvä teollisuus jää alle kahden prosentin kasvuun. Onkohan maatalousrakentamisen vähentymisessä maatalouskauppaa selvästi pienemmän palkannousun syy? Koko ryhmän korotusprosentti on 2,8 maatalouteen liittyvän liikelaitoksen ansiosta.

|  |  |  |  |  |  |
| --- | --- | --- | --- | --- | --- |
| **Finanssiala** |  | 2014 |  | 2013 |  |
| Pankki | N | KA | N | KA |  |
| Naiset | 7 | 3708 | 4 | 0 |  |
| Miehet | 29 | 5620 | 29 | 5968 | -5,8 |
| Yhteensä | 36 | 5248 | 33 | 5825 | -9,9 |
|  |  |  |  |  |  |
| Vakuutus- ja eläkelaitos | N | KA | N | KA |  |
| Naiset | 8 | 3289 | 10 | 3483 | -5,6 |
| Miehet | 11 | 5266 | 21 | 4678 | 12,6 |
| Yhteensä | 19 | 4434 | 31 | 4293 | 3,3 |

Finanssialalla pankkien työntekijöiden palkat ovat olleet parhaat. Sitä ne ovat edelleenkin, mutta nyt pankkien palkoissa näkyy lähes 10 prosentin alentuminen - osin varmaan suhteellisen pienen vastausmäärän takia. Vakuutus- ja eläkelaitosten vastausmäärä on pienentynyt kolmanneksella viime vuodesta. Miehillä on kaksinumeroinen nousuprosentti ja naisilla yli viiden prosentin laskuprosentti. Koko finanssiryhmän palkkakehitys on ainoana pääryhmänä pakkasella. Laskuprosentti on 2,3 %.

|  |  |  |  |  |  |
| --- | --- | --- | --- | --- | --- |
| **Maatila** | N | KA | N | KA |  |
| Naiset | 5 | 3450 | 8 | 3321 | 3,9 |
| Miehet | 12 | 3136 | 12 | 2768 | 13,3 |
| Yhteensä | 17 | 3228 | 20 | 2990 | 8,0 |

|  |  |  |  |  |  |
| --- | --- | --- | --- | --- | --- |
| **Opetus** | N | KA | N | KA |  |
| Naiset | 43 | 3373 | 38 | 3223 | 4,7 |
| Miehet | 27 | 3682 | 27 | 3647 | 1,0 |
| Yhteensä | 70 | 3492 | 65 | 3399 | 2,7 |
|  |  |  |  |  |  |
| **Muu maatalouteen liittyvä ala** | N | KA | N | KA |  |
| Naiset | 15 | 2685 | 21 | 2652 | 1,2 |
| Miehet | 12 | 4038 | 12 | 3809 | 6,0 |
| Yhteensä | 27 | 3286 | 33 | 3073 | 6,9 |
|  |  |  |  |  |  |
| Maatalouden ulkopuolinen ala | N | KA | N | KA |  |
| Naiset | 44 | 2603 | 21 | 2285 | 13,9 |
| Miehet | 67 | 4131 | 27 | 4173 | -1,0 |
| Yhteensä | 111 | 3545 | 48 | 3370 | 5,2 |

Loppujen yksittäisten alojen kohdalla kiinnittää huomiota maatalouden ulkopuolisen alan vastausten määrän reipas kasvu. Vastausmäärän kasvusta huolimatta ryhmä kirjasi yli viiden prosentin palkannousun. Maatiloilla työskentelevien tilan- ja karjanhoitajien sekä työnjohtajien vastaajamäärä on pieni, mikä aiheuttaa suuria vuosittaisia vaihteluja. Nytkin miesten huima keskipalkan nousu nostaa koko ryhmän palkkojen nousuprosentiksi peräti kahdeksan. Muu maatalouteen liittyvä ala eteni miesten tahdittamana 6,9 prosentin nousulla. Opetuksessa naisten palkkakehitys on miehiä parempi koko ryhmän jäädessä 2,7 prosentin nousuun.

|  |  |  |  |  |  |
| --- | --- | --- | --- | --- | --- |
| **Kaikki alat** | N | KA | N | KA |  |
| Naiset | 417 | 2886 | 396 | 2818 | 2,4 |
| Miehet | 530 | 3726 | 472 | 3698 | 0,8 |
| Yhteensä | 947 | 3357 | 868 | 3295 | 1,9 |

Kaikkien vastaajien tuloksen tarkastelu paljastaa naisten palkankorotusprosentin kolminkertaiseksi miehiin verrattuna. Erilaisista lähtöpalkoista johtuen naisten korotus euroina ei ole kolminkertainen, vaan naisten palkka on parantunut 68 euroa ja miesten 28 euroa.

Pääryhmittäisiä palkkojen muutoksia kannattaa katsoa taulukosta 1. Siinä tarkastelua on tehty hieman suuremmissa pääryhmissä sekä lyhyellä että pitkällä perspektiivillä. Oikeassa sarakkeessa näkyvä indeksiluku osoittaa valtion, kuntien ja neuvonnan ja järjestöjen palkkojen kehityksen olleen parasta vuosien 2004 ja 2014 välillä.

Agrologi-iässä selvä sukupuoliero

Agrologiksi valmistumisen (alle viisi vuotta ja 6-10 vuotta) jälkeen naisten ja miesten palkat ovat 314 euroa miesten hyväksi. Seuraavassa ikäryhmässä 11-15 vuotta ero kasvaa 405 euroon. Siitä vanhempiin ikäryhmiin mentäessä ikäryhmittäiset erot vaihtelevat 760 ja 941 euron välillä.

Naisten keskipalkkakäyrä notkahtaa 16-20 vuoden ikäryhmän kohdalla ja kääntyy nousuun 21-25 ikäryhmän kohdalla ja taittuu taas 26 vuoden jälkeen selvään laskuun. Miehillä palkkakäyrä notkahtaa 6-10 vuoden ikäryhmässä nousten 21-25 vuoden ikäryhmän saakka. Sitä vanhemmissa ikäryhmissä keskipalkat laskevat hienoisesti. Keskipalkan laskuvauhti vanhimmissa ikäryhmissä on miehillä huomattavasti naisten keskipalkan laskua hitaampi.

Miesten ja naisten agrologi-iän profiilit ovat viime vuoden tapaan toistensa vastakohtia: naisten suurimmat vastausmäärät ovat luokissa 0-15 vuotta ja miesten 15 vuotta ylittävissä luokissa. Vanhin vertailukelpoinen luokka, jossa naisten ja miesten vastaajamäärät ovat lähimpänä toisiaan on agrologi-ikä 16-20 vuotta. Siinä ikäluokassa miehet kuittasivat palkkaa 760 euroa enemmän kuin naiset.

Agrologit toimihenkilöistyvät

Kaikkien agrologien keskipalkkaan vaikuttaa myös vastaajien työntekijäaseman muutokset. Toimihenkilöasemassa toimi 70,7 % vastaajista. Naisia tässä asemassa oli 79,8 % (v. 2013 81,5 %) ja miehiä 63,6 % (65,3 %). Miesten osuus keskijohdossa kasvoi 26,8 prosentista 28,2 prosenttiin ja ylimmän johdon osuus kasvoi 7,9 prosentista 8,2 prosenttiin. Toimihenkilötehtävissä miehet ansaitsivat 3249, keskijohdossa 4217 ja ylimmässä johdossa 5800 euroa. Ylemmän johdon palkka oli laskenut viime vuodesta 83 euroa ja muut työntekijäasemat olivat hiukan parempipalkkaisia kuin v. 2013.

Naisten vastaavat keskipalkat olivat nyt 2727, 3529 ja 3743 euroa. Naisilla toimihenkilöiden ja keskijohdon keskipalkat olivat parantuneet viime vuodesta ja ylimmän johdon palkka pysynyt ennallaan.

Häme kiri alueellisessa vertailussa

Alueellisessa palkkavertailussa parhaiten pärjäsivät hämäläiset (+144 euroa). Muistettakoon kuitenkin, että viime vuonna Hämeen lukema oli pakkasella peräti 195 euroa. Tämän vuoden nousu nosti Hämeen alueellisen vertailun kolmoseksi. Etelä-Suomen palkkakehitys oli vähän huonompi (116 euroa). Palkkakehityksessään kolmanneksi paras oli Itä-Suomi 84 euron plussallaan nousten niukasti alueellisen tilaston toiseksi viimeiseksi 3193 euron kuukausipalkalla. Viime vuoden palkkakehityksen ykköstilan ottanut Pohjois-Suomi pitää nyt jumbosijaa 3174 euron keskipalkalla. Keski-Suomi säilyi 14 euron nousullaan alueiden selkeänä ykkösenä 3497 euron keskipalkalla. Hopeasijalla on Etelä-Suomi 80 euroa Keski-Suomen keskipalkkaa alhaisemmalla keskipalkalla.

AMK ja ylempikorkeakoulututkinto nousivat

Eri koulutustasojen välisessä vertailussa amk-agrologit kirivät palkoissaan 77 euroa, ylemmän korkeakoulututkinnon suorittaneet 56 euroa ja opistoagrologitkin 23 euroa.

Opiston suorittaneet miehet kasvattivat palkkaeroa naisiin 10 euroa. Eroa miesten hyväksi on nyt 959 euroa, sillä miehet tienasivat 3862 ja naiset 2903 euroa. Miehiä tähän ryhmään kuului 371 ja naisia 179.

Myös ammattikorkeakoulusta valmistuneet miehet kasvattivat palkkaeroa naisiin peräti 119 euroa. Palkkaero miesten hyväksi on 513 euroa miesten keskipalkan ollessa 3170 ja naisten 2657 euroa. Ammattikorkeakoululaisissa naiset ovat enemmistönä 189 vastaajalla. Miehiä ryhmään kuului 123.

Ylemmän korkeakoulutetun 84 henkilön ryhmään kuului 49 naista ja 35 miestä. Naisten palkkakehitys oli 305 euroa positiivinen ja miesten 198 euroa negatiivinen. Miesten ja naisten palkkaeroksi jäi vielä 553 euroa. Ylemmän korkeakoulututkinnon suorittaneiden miesten keskimääräinen ansio oli 4265 ja naisten 3712 euroa.

Koulutustasoittain opistonaisen euro pysyi edelleen 75 sentissä. Ammattikorkeakoulunaisen euro tipahti 87 sentistä vuoden 2012 senttimäärään 84, ylemmän korkeakoulututkinnon suorittaneen naisen nousi 76 sentistä 87 senttiin. Koko aineistossa agrologinaisen euro parani sentillä ollen nyt 77 senttiä.

Maaseutuelinkeinoviranomaiset peräpään viisikkoon

Palkkatutkimuksissamme on seurattu naisten ja miesten osuuksia viidellä parhaiten ja viidellä heikoiten palkatulla alalla, sillä se on yksi sukupuolten palkkaeroja selittävä tekijä. Tällä kertaa naisten osuus viidellä parhaiten palkatulla alalla kasvoi vähäiset 0,2 prosenttiyksikköä 20,3 prosenttiin. Viiden heikoiten palkatun alan osuus kasvoi naisilla viime vuoden 29,5 prosentista peräti 38,8 prosenttiin.

Miehistä viidellä parhaiten palkatulla alalla työskenteli nyt 31,7 %. Nousu viime vuodesta oli 3,6 prosenttiyksikköä. Myös miesten osuuden kasvu heikoiten palkatussa viisikossa oli roima 8,9 prosenttiyksikköä. Suurin syy viiden heikoimmin palkatun ammattialan prosenttiosuuden huomattavaan kasvuun niin miehillä kuin naisilla oli maaseutuelinkeinoviranomaisten suuren ryhmän valahtaminen häntäpään viisikkoon.

Kiitos kaikille vastanneille!

Esko Lappalainen